CELEX: 32018R0677
Language: el
Date: 2018-05-03 00:00:00
Title: Κανονισμός (ΕΕ) 2018/677 της Επιτροπής, της 3ης Μαΐου 2018, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση θαυματίνης (E 957) ως ενισχυτικού γεύσης σε ορισμένες κατηγορίες τροφίμων (Κείμενο που παρουσιάζει ενδιαφέρον για τον ΕΟΧ )

4.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 114/10
            
         ΚΑΝΟΝΙΣΜΌΣ (ΕΕ) 2018/677 ΤΗΣ ΕΠΙΤΡΟΠΉΣ
   της 3ης Μαΐου 2018
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση θαυματίνης (E 957) ως ενισχυτικού γεύσης σε ορισμένες κατηγορίες τροφίμων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Σύμφωνα με το παράρτημα II του κανονισμού (ΕΚ) αριθ. 1333/2008 η θαυματίνη (E 957) έχει εγκριθεί για χρήση στην Ένωση ως πρόσθετο τροφίμων σε διάφορες κατηγορίες τροφίμων και σε συγκεκριμένα επίπεδα χρήσης.
            
         
               (4)
            
            
               Στις 12 Νοεμβρίου 2014 υποβλήθηκε αίτηση για την επέκταση της χρήσης της θαυματίνης (E 957) ως ενισχυτικού γεύσης σε διάφορες κατηγορίες τροφίμων σε συγκεκριμένα επίπεδα χρήσης. Η αίτηση κοινοποιήθηκε στα κράτη μέλη από την Επιτροπή σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (5)
            
            
               Η θαυματίνη αξιολογήθηκε το 1984 (3) και το 1988 (4) από την επιστημονική επιτροπή τροφίμων της Ευρωπαϊκής Ένωσης (SCF). Η θαυματίνη εγκρίθηκε προς χρήση και η αποδεκτή ημερήσια πρόσληψη (ΑΗΠ) καθορίστηκε ως «μη προσδιορισμένη». Στην τελευταία αξιολόγηση επισημάνθηκε, επίσης, ότι η θαυματίνη, ως πρωτεΐνη που είναι, υπόκειται σε πέψη και μετασχηματίζεται σε συνήθη συστατικά των τροφίμων.
            
         
               (6)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή ζητεί τη γνωμοδότηση της Ευρωπαϊκής Αρχής για την Ασφάλεια των Τροφίμων («η Αρχή») με σκοπό την επικαιροποίηση του ενωσιακού καταλόγου προσθέτων τροφίμων που περιλαμβάνεται στο παράρτημα II του κανονισμού (ΕΚ) αριθ. 1333/2008.
            
         
               (7)
            
            
               Στις 13 Νοεμβρίου 2015 η Αρχή εξέδωσε επιστημονική γνώμη (5) σχετικά με την ασφάλεια των προτεινόμενων επεκτάσεων χρήσης και επιπέδων χρήσης της θαυματίνης (E 957) ως προσθέτου τροφίμων. Στην εν λόγω γνώμη, η Αρχή αποφάσισε ότι η σύγκριση της έκθεσης που προκύπτει από τις τρέχουσες χρήσεις και επίπεδα χρήσης με την έκθεση που προκύπτει από τις πρόσθετες προτεινόμενες χρήσεις θα ήταν αρκετή για τον καθορισμό της ασφάλειας της θαυματίνης.
            
         
               (8)
            
            
               Η εκτιμώμενη έκθεση τόσο στις χρήσεις και επίπεδα χρήσης που επιτρέπονται σήμερα όσο και στις προτεινόμενες επεκτάσεις χρήσεων και επιπέδων χρήσης της θαυματίνης είχε ως αποτέλεσμα μέσες προσλήψεις που κυμαίνονται από 0,03 μέχρι 0,10 mg/kg σωματικού βάρους/ημέρα για τους ηλικιωμένους έως 0,13 μέχρι 0,34 mg/kg σωματικού βάρους/ημέρα για τα παιδιά. Η υψηλού επιπέδου έκθεση κυμαινόταν από 0,13 μέχρι 0,32 mg/kg σωματικού βάρους/ημέρα για εφήβους έως 0,09 μέχρι 1,10 mg/kg σωματικού βάρους/ημέρα για ενηλίκους. Αυτή η έκθεση του καταναλωτή θεωρείται αμελητέα και, συνεπώς, δεν δημιουργεί ανησυχίες για την ασφάλεια.
            
         
               (9)
            
            
               Η Αρχή κατέληξε στο συμπέρασμα, με βάση τις υφιστάμενες τοξικολογικές αξιολογήσεις, ότι η προτεινόμενη επέκταση των χρήσεων και οι προτεινόμενες αλλαγές στα επίπεδα χρήσης δεν θα αποτελέσουν λόγο ανησυχίας όσον αφορά την ασφάλεια.
            
         
               (10)
            
            
               Παρόλο που η Αρχή υπολόγισε την έκθεση σε θαυματίνη (E 957) με τα ισχύοντα ανώτατα επίπεδα χρήσης και την προτεινόμενη επέκταση των χρήσεων και τα προτεινόμενα επίπεδα χρήσης όπως παρασχέθηκαν από τον αιτούντα, η χρήση θαυματίνης (E 957) ως ενισχυτικού γεύσης θα πρέπει να περιοριστεί σε εκείνες τις κατηγορίες τροφίμων για τις οποίες υπάρχει εύλογη τεχνολογική ανάγκη που δεν μπορεί να επιτευχθεί με άλλα οικονομικώς και τεχνολογικώς εφικτά μέσα και η χρήση της δεν θα παραπλανά τον καταναλωτή.
            
         
               (11)
            
            
               Η χρήση θαυματίνης (E 957) ως ενισχυτικού γεύσης βελτιώνει τις οργανοληπτικές ιδιότητες των πικάντικων τροφίμων. Η θαυματίνη μπορεί να ενισχύσει την υφιστάμενη «ευχάριστη νόστιμη» γεύση (umami), καθώς και την υφιστάμενη πικάντικη γεύση σε σάλτσες και σνακ, και να αυξήσει την ελκυστικότητα των τροφίμων για την ανθρώπινη γεύση.
            
         
               (12)
            
            
               Συνεπώς, είναι σκόπιμο να εγκριθεί η χρήση της θαυματίνης (E 957) ως ενισχυτικού γεύσης σε προϊόντα των κατηγοριών τροφίμων 12.6 «Σάλτσες» και 15.1 «Σνακ με βάση την πατάτα, τα δημητριακά, το αλεύρι ή το άμυλο» σε μέγιστο επίπεδο 5 mg/kg σε κάθε κατηγορία τροφίμων.
            
         
               (13)
            
            
               Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (14)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Μαΐου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Εκθέσεις της επιστημονικής επιτροπής τροφίμων για τα γλυκαντικά (γνώμη που διατυπώθηκε από την SCF στις 14 Σεπτεμβρίου 1984). Διατίθεται ηλεκτρονικά στη διεύθυνση: http://aei.pitt.edu/40825/1/16th_food.pdf
   
      (4)  Εκθέσεις της επιστημονικής επιτροπής τροφίμων για τα γλυκαντικά (21η σειρά). Γνώμη που διατυπώθηκε στις 11 Δεκεμβρίου 1987 και στις 10 Νοεμβρίου 1988 και εγκρίθηκε στις 10 Νοεμβρίου 1988. Διατίθεται ηλεκτρονικά στη διεύθυνση: http://aei.pitt.edu/40830/1/21st_food.pdf
   
      (5)  EFSA Journal 2015· 13(11):4290.
   
      ΠΑΡΑΡΤΗΜΑ
      Το μέρος Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
      
                  1)
               
               
                  στην κατηγορία τροφίμων 12.6 «Σάλτσες», παρεμβάλλεται η ακόλουθη εγγραφή μετά την εγγραφή για το πρόσθετο τροφίμων Ε 955:
                  
                               
                           
                           
                              «E 957
                           
                           
                              Θαυματίνη
                           
                           
                              5
                           
                           
                               
                           
                           
                              μόνο ως ενισχυτικό γεύσης»
                           
                        
            
                  2)
               
               
                  στην κατηγορία τροφίμων 15.1 «Σνακ με βάση την πατάτα, τα δημητριακά, το αλεύρι ή το άμυλο», παρεμβάλλεται η ακόλουθη εγγραφή μετά την εγγραφή για το πρόσθετο τροφίμων Ε 955:
                  
                               
                           
                           
                              «E 957
                           
                           
                              Θαυματίνη
                           
                           
                              5
                           
                           
                               
                           
                           
                              μόνο ως ενισχυτικό γεύσης»